Республика Адыгея - Километрэ 37-рэ фэдиз зикIыхьэгъэщт дамбэхэр ашIыщтых\nШъхьаIэр/Пресс-гупч/Къэбархэр/Километрэ 37-рэ фэдиз зикIыхьэгъэщт дамбэхэр ашIыщтых\nСергей Колесниковым къызэриIотагъэмкIэ, федеральнэ программэу «Псы хъызмэт комплексым 2020-рэ илъэсым нэс хэхъоныгъэу ышIыщтыр» зыфиIорэм республикэм ипсэолъищ къыхиубытагъ. Адыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат псы къэкIуапIэхэмкIэ Федеральнэ агентствэм ипащэ ипшъэрылъхъэр зыгъэцэкIэрэ Вадим Никаноровым бэмышIэу дыриIэгъэ зэIукIэгъум ащ фэдэ зэзэгъыныгъэ щызэдашIыгъ.\nАнахьэу зыгъэгумэкIыхэу къызщыуцугъэхэм ащыщ псыхъохэм янэпкъхэр укъэбзыгъэнхэр. Республикэм ипащэ Адыгеим и Премьер-министрэ игуадзэу Сапый Вячеславрэ мы IофымкIэ ГъэIорышIапIэм ипащэу Сергей Колесниковымрэ, ащ игъусэщт Бырсыр Темботи, а IофшIэныр лъагъэкIотэнэу пшъэрылъ афишIыгъ. ГущыIэм пае, гъатхэм псыр къызыдэкIым кIэух гумэкIыгъоу къыздихьыгъэхэр дэгъэзыжьыгъэнхэм пае техникэр къаIэкIагъэхьащт, Хьакурынэхьаблэ, Хьатыгъужъыкъуае ыкIи Пщычэу алъэныкъокIэ псыхъоу Фарзэ инэпкъхэм яукъэбзынкIэ Iофтхьабзэу зэрахьащтхэр агъэнэфагъэх. Джащ фэдэу псыхъоу Щэхъураджи инэпкъ гъэкъэбзэгъэн фае.